CELEX: 32008H0355
Language: mt
Date: 2007-12-05 00:00:00
Title: Rakkomandazzjoni tal-Kummissjoni tal- 5 ta’ Diċembru 2007 dwar ir-riproduzzjoni tat-test ta’ l-Artikolu 20 TKE fil-passaporti (notifikata taħt id-dokument numru C(2007) 5841)

6.5.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 118/30
            
         RAKKOMANDAZZJONI TAL-KUMMISSJONI
   tal-5 ta’ Diċembru 2007
   dwar ir-riproduzzjoni tat-test ta’ l-Artikolu 20 TKE fil-passaporti
   (notifikata taħt id-dokument numru C(2007) 5841)
   (2008/355/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat t-Trattat li jistabbilixxi l-Komunità Ewropea, u b’mod partikolari l-Artikolu 211 tiegħu,
   Billi:
   
               (1)
            
            
               L-Artikolu 20 tat-Trattat li jistabbilixxi l-Komunità Ewropea (minn hawn il quddiem l-“Artikolu 20 TKE”) jintitola liċ-ċittadini ta’ l-Unjoni li jinsabu f’pajjiż terz li fih l-Istat Membru tagħhom mhux irrappreżentat għall-protezzjoni mill-awtoritajiet diplomatiċi jew konsulari ta’ kwalunkwe Stat Membru ieħor irrappreżentat, taħt l-istess kondizzjonijiet li japplikaw għaċ-ċittadini li jkollhom iċ-ċittadinanza ta’ dak l-Istat. Dan id-dritt huwa wkoll stabbilit fl-Artikolu 46 tal-Karta tad-drittijiet fundamentali ta’ l-Unjoni Ewropea.
            
         
               (2)
            
            
               Stħarriġ ta’ l-Eurobarometer ippubblikat f’Lulju 2006 żvela li l-maġġoranza taċ-ċittadini Ewropej mhumiex konxji ta’ l-Artikolu 20 KE u l-implikazzjonijiet tiegħu. Tlieta u għoxrin fil-mija biss mill-persuni intervistati stqarrew li kienu familjari mal-possibbiltajiet offruti mill-Artikolu 20 tat-TKE. Minn dan l-istħarriġ ħareġ ukoll li nofs iċ-ċittadini ta’ l-Unjoni kienu qed jaħsbu li ser jivvjaġġaw lejn pajjiż terz fit-tliet snin li ġejjin.
            
         
               (3)
            
            
               Is-suġġeriment li l-Artikolu 20 TKE ikun riprodott fil-passaporti biex jinforma liċ-ċittadini dwar id-drittijiet tagħhom intalab fir-rapport tad-9 ta’ Mejju 2006 mis-Sur Barnier “Għal forza Ewropea ta’ protezzjoni ċivili: Europe aid”. Fil-15 ta’ Ġunju 2006, il-Presidenza tal-Kunsill stiednet lill-Istati Membri biex jikkunsidraw il-possibbiltà li jirriproduċu d-diċitura ta’ l-Artikolu 20 tat-TKE fil-passaporti biex ikun żgurat li ċ-ċittadini ta’ l-Unjoni jkun infurmati tajjeb dwar drittijiethom (1).
            
         
               (4)
            
            
               Fit-28 ta’ Novembru 2006, il-Kummissjoni adottat Green Paper dwar il-ħarsien diplomatiku u konsulari taċ-ċittadini ta’ l-Unjoni li jkunu jinsabu f’pajjiżi terzi (2) li pproponiet il-possibbiltà ta’ diversi azzjonijiet biex jissaħħaħ il-ħarsien taċ-ċittadini ta’ l-Unjoni. Bħala mod effikaċi biex iċ-ċittadini jitfakkru dwar drittijiethom, ġie ssuġġerit li ssir rakkomandazzjoni lill-Istati Membri biex jistampaw l-Artikolu 20 TKE fil-passaporti. Din il-proposta ntlaqgħet tajjeb ħafna mill-Istati Membri, is-soċjetà ċivili, iċ-ċittadini u l-istituzzjonijiet Ewropej oħra (3)
                   (4). Sabiex iċ-ċittadini jkunu infurmati dwar drittijiethom għall-ħarsien mill-awtoritajiet diplomatiċi u konsulari skond l-Artikolu 20 TKE, kien issuġġerit ukoll li tinħoloq websajt ta’ l-UE dwar dan id-dritt u li tkun inkluża referenza għal din il-websajt fil-passaporti nazzjonali.
            
         
               (5)
            
            
               Il-ħruġ tal-passaporti jaqa’ taħt il-kompetenza ta’ l-Istati Membri. Il-format uniformi għall-passaporti iddaħħal permezz tar-Riżoluzzjoni tar-rappreżentanti tal-Gvernijiet ta’ l-Istati Membri tat-23 ta’ Ġunju ta’ l-1981 (5). Barra minn dan, ġew adottati miżuri fuq livell Komunitarju fir-rigward ta’ l-istandards ta’ sigurtà għall-passaporti. Standards ta’ sigurtà minimi għall-passaporti ddaħħlu permezz tar-Riżoluzzjoni tar-rappreżentanti tal-Gvernijiet ta’ l-Istati Membri fis-17 ta’ Ottubru tas-sena 2000 sabiex tkun miġġielda l-falsifikazzjoni (6). Fit-13 ta’ Diċembru 2004 ġie adottat Regolament tal-Kunsill li talab lill-Istati Membri jintroduċu identifikaturi bijometriċi fil-passaporti sat-28 ta’ Awwissu 2006 u jaħżnu data ulterjuri fil-passaporti sat-28 ta’ Ġunju 2007 (7).
            
         
               (6)
            
            
               L-Artikolu 20 TKE għandu jiġi riprodott fil-lingwa/lingwi uffiċjali ta’ l-Istat Membru li joħroġ il-passaport.
            
         
               (7)
            
            
               Ikun biżżejjed jekk tkun riprodotta d-diċitura ta’ l-ewwel sentenza ta’ l-Artikolu 20 TKE. It-tieni sentenza tirreferi għad-dmir ta’ l-Istati Membri biex jinvolvu ruħhom f’negozjar fuq livell internazzjonali biex ikun żgurat il-ħarsien u mhijiex direttament rilevanti għaċ-ċittadini.
            
         
               (8)
            
            
               Il-Kummissjoni bi ħsiebha toħloq websajt iddedikata għall-ħarsien konsulari biex fiha tiġi ppubblikata informazzjoni prattika, pereżempju dettalji ta’ kuntatti aġġornati dwar ir-rappreżentazjonijiet ta’ l-Istati Membri f’pajjiżi terzi. Ikun utli li tiġi inkluża referenza għal din il-websajt fil-passaporti nazzjonali flimkien ma’ l-Artikolu 20 TKE bħala punt ta’ aċċess komuni uniku għal informazzjoni dwar dan id-dritt.
            
         
               (9)
            
            
               Biex jitnaqqas kemm jista’ jkun il-piż amministrattiv ta’ l-Istati Membri, ikun xieraq li jiġi rrikkmandat lill-Istati Membri biex jistampaw l-Artikolu 20 TKE fil-passaporti ġodda maħruġa wara l-1 ta’ Lulju 2009.
            
         
               (10)
            
            
               Sabiex iċ-ċittadini li l-passaport tagħhom ħareġ mingħajr referenza għall-Artikolu 20 TKE jiġu infurmati, hu rrikmandat li jitwaħħal stiker fuq in-naħa ta’ barra tal-qoxra ta’ wara tal-passaport.
            
         
               (11)
            
            
               Ir-riproduzzjoni tad-diċitura ta’ l-Artikolu 20 KE fil-passaporti għanda tkabbar b’mod sinifikanti l-għarfien taċ-ċittadini dwar id-dritt għall-ħarsien mill-awtoritajiet diplomatiċi u konsulari u biex isir dan ikunu involuti spejjeż limitati għall-Istati Membri,
            
         B’DAN TIRRAKKOMANDA:
   
               (1)
            
            
               li l-Istati Membri jirriproduċu l-ewwel sentenza ta’ l-Artikolu 20 tat-Trattat li jistabbilixxi l-Komunitajiet Ewropej u referenza għal websajt ta’ l-UE (http://ec.europa.eu/consularprotection) fil-passaporti maħruġa wara l-1 ta’ Lulju 2009.
            
         
               (2)
            
            
               li l-Istati Membri jagħmlu disponibbli stiker bl-informazzjoni msemmija fil-punt 1 lil dawk iċ-ċittadini b’passaporti maħruġa qabel l-1 ta’ Lulju 2009.
            
         
               (3)
            
            
               li l-Istati Membri jinfurmaw lill-Kummissjoni 18-il xahar minn wara l-pubblikazzjoni ta’ din ir-Rakkomandazzjoni fil-Ġurnal Uffiċjali dwar l-azzjoni meħuda b’rispons għal din ir-Rakkomandazzjoni.
            
         
      Magħmul fi Brussell, 5 ta’ Diċembru 2007.
      
         
            Għall-Kummissjoni
         
         Franco FRATTINI
         
            Viċi-President
         
      
   
   
      (1)  “Ir-rinfurzar tal-kapaċitajiet ta’ rispons ta’ l-Unjoni Ewropea f’każi ta’ emerġenza u kriżijiet”, id-Dokument tal-Kunsill 10551/06 tal-15.6.2006.
   
      (2)  COM(2006) 712 finali.
   
      (3)  L-Opinjoni tal-Parlament Ewropew: A6-0454/2007
   
      (4)  L-Opinjoni tal-Kumitat Ekonomiku u Soċjali Ewropew: SOC/262 (CESE 425/2007).
   
      (5)  ĠU C 241, 19.9.1981, p. 1.
   
      (6)  ĠU C 310, 28.10.2000, p. 1.
   
      (7)  Ir-Regolament tal-Kunsill (KE) Nru 2252/2004 tat-13 ta’ Diċembru 2004 dwar l-istandards għall-karatteristiċi tas-sigurtà u d-dettalji bijometriċi fil-passaporti u d-dokumenti ta’ l-ivvjaġġar maħruġa mill-Istati Membri (ĠU L 385, 29.12.2004, p. 1).